1936. aasta Moskva maleturniir

Moskva kolmas rahvusvaheline maleturniir (vene keeles 3-й московский международный шахматный турнир) oli Moskvas 1936. aastal korraldatud rahvusvaheline maleturniir. 

Mais-juunis 1936 Moskvas Ametiühingute Maja sammassaalis peetud kaheringilise turniiri organisaator oli Nõukogude Liidu malejuht Nikolai Krõlenko.

Kümne osavõtjaga turniirile said kutse neli välismaa maletajat: eksmaailmameister José Raúl Capablanca (Kuuba), Erich Eliskases (Austria), Andor Lilienthal (Ungari) ja Hastingsi turniiri kolmel korral võitnud Salomon Flohr (Tšehhoslovakkia). Kaasa tegi ka 67-aastane eksmaailmameister Emanuel Lasker, kes seekord esindas turniiril Nõukogude Liitu. Lisaks talle esindasid Nõukogude Liitu Mihhail Botvinnik, Vjatšeslav Ragozin, Grigori Löwenfisch, Ilja Kan ja Nikolai Rjumin.

Paremusjärjestus
1. Capablanca 13 punkti, 2. Botvinnik 12 p, 3. Flohr 9,5 p, 4. Lilienthal 9 p, 5. Ragozin 8,5 p, 6. Lasker 8 p, 7.–10. Kan, Löwenfisch, Rjumin ja Eliskases 7,5 p.

Vaata ka
Moskva maleturniir 1925
Moskva maleturniir 1935

Nõukogude Liidu maleturniirid
Moskva ajalugu
1936